**Ministru kabineta noteikumu projekta**

“Grozījumi Ministru kabineta 2006.gada 12.decembra noteikumos Nr.994

“Kārtība, kādā augstskolas un koledžas tiek finansētas no valsts budžeta līdzekļiem”” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības un zinātnes ministrija (turpmāk – Ministrija) ir sagatavojusi Ministru kabineta noteikumu projektu “Grozījumi Ministru kabineta 2006.gada 12.decembra noteikumos Nr.994 “Kārtība, kādā augstskolas un koledžas tiek finansētas no valsts budžeta līdzekļiem”” (turpmāk – noteikumu projekts) saskaņā ar:   1. Augstskolu likuma 52.panta pirmo daļu, kur noteikts, ka kārtību, kādā augstskolas un koledžas tiek finansētas no valsts budžeta līdzekļiem, nosaka Ministru kabinets. 2. Ministru kabineta 2015.gada 29.jūnija rīkojuma Nr.333 “Par jauna augstākās izglītības finansēšanas modeļa ieviešanu Latvijā” 3.2.apakšpunktu, kurā Ministrijai dots uzdevums līdz 2017. gada 1. jūnijam sagatavot un noteiktā kārtībā iesniegt izskatīšanai Ministru kabinetā grozījumus Ministru kabineta 2006. gada 12. decembra noteikumos Nr. 994 “Kārtība, kādā augstskolas un koledžas tiek finansētas no valsts budžeta līdzekļiem” (turpmāk – noteikumi), nosakot kārtību, kādā aktualizē studiju vietas bāzes izmaksu aprēķina metodiku un pārskata studiju izmaksu koeficientus, papildus iestrādājot mehānismu, kas veicina augstākās izglītības pieejamību reģionos un darba tirgus vajadzībām atbilstošu programmu attīstību, kā arī nosakot izpildījuma līgumu slēgšanas kārtību. 3. Ministru kabineta 2017.gada 16.maija sēdes Nr.25 protokola 30.paragrāfa 3.punkts, kurš nosaka Ministrijai noteikt jaunu otrā pīlāra finansējuma formulas sastāvdaļu, kas paredz papildu finansējumu augstskolām, kas īsteno studiju programmas pedagoģijā, atkarībā no tā, cik absolventu ir uzsākuši darba gaitas vai jau strādā izglītības iestādēs nākamajā mācību gadā pēc augstskolas absolvēšanas.   Noteikumu projekts daļēji izpilda Ministru kabineta 2015.gada 29.jūnija rīkojuma Nr.333 “Par jauna augstākās izglītības finansēšanas modeļa ieviešanu Latvijā” 3.2.apakšpunktu.  Noteikumu projektā tiek izpildīts arī Ministru kabineta 2017.gada 16.maija sēdes Nr.25 protokola 30.paragrāfa 3.punkts, noteikumu projekta 3.punktā nosakot jaunu otrā pīlāra finansējuma formulas sastāvdaļu, kas paredz papildu finansējumu augstskolām, kas īsteno studiju programmas pedagoģijā, kā arī šī finansējuma aprēķināšanas un piešķiršanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd no vidēji 1000 pedagoģijas studiju programmu absolventiem tikai 350 – 400 uzsāk darbu skolās. Tas nozīmē to, ka jauno pedagogu sagatavošanai pieejamie ierobežotie resursi netiek izmantoti efektīvi un ir nepieciešams uzlabot jauno pedagogu iesaisti darbā izglītības iestādēs.  Lai ministrija varētu izpildīt valdības uzdevumu (Deklarācija par Māra Kučinska vadītā Ministru kabineta iecerēto darbību: “Veidosim sistēmu, lai par pedagogiem kļūtu zinošākie un mērķtiecīgākie cilvēki. Reorganizēsim jauno pedagogu sagatavošanas programmas pedagoģijas augstskolās, rūpīgi atlasot jaunos pedagogus, veidojot praksē balstītas mācības un nodrošinot profesionālo atbalstu skolās.”) un stiprināt skolotāju izglītību Latvijā, ir nepieciešams izveidot atbalsta rīkus, lai stimulētu efektīvu pedagogu sagatavošanu atbilstoši kompetencēs balstītas izglītības satura un izglītības darba tirgus prasībām. Tādējādi, ir nepieciešams ieviest jaunu otrā pīlāra jeb snieguma finansējuma formulas sastāvdaļu, kas paredz papildu finansējumu atkarībā no tā, cik absolventu ir uzsākuši darba gaitas vai turpina strādāt izglītības iestādēs nākamajā mācību gadā pēc augstskolas absolvēšanas.  Noteikumu projekta 3.punkts paredz papildināt noteikumus, nosakot kārtību, kādā augstskolām tiek piešķirts snieguma finansējums par tās absolvējušo jauno pedagogu pedagoģiskā darba uzsākšanu vispārējās, profesionālās tālākizglītības un pilnveides, profesionālās ievirzes un bērnu un jauniešu interešu izglītības iestādēs. Attiecīgās izglītības iestādes ir izvēlētas pamatojoties uz to, ka tieši darbam šajās iestādēs augstskolas gatavo pedagogus studiju programmās tematiskajā jomā “Izglītība”.  Ar noteikumu projekta 3.punktu augstskolas tiks finansiāli stimulētas rūpīgāk atlasīt topošos studējošos pēc motivācijas un piemērotības, kā arī nodrošināt aktīvāku to pedagogu, kuri ir sagatavoti atbilstoši kompetencēs balstītas izglītības satura un izglītības darba tirgus prasībām iesaisti darbā skolās.  Augstskolām šis finansējums tiks piešķirts pamatojoties uz aprēķinu, kurš ņem vērā to, cik liels skaits jauno pedagogu ir uzsākuši darbu izglītības iestādēs, salīdzinājumā ar pārējām augstskolām, kuras tos gatavo. Piešķirtais finansējums ļaus izveidot finansēšanas instrumentu, ar kura palīdzību būs labāk iespējams atalgot augstskolas par tās sagatavoto pedagogu nonākšanu darba tirgū, tādējādi veicinot pedagoģijas studiju procesa ciešāku integrāciju ar tālākajām darba gaitām izglītības iestādēs.  Jaunais pedagogus atbalstošais snieguma finansējums ir finansēts, izveidojot jaunu Ministrijas budžeta apakšprogrammu 03.05.00 "Snieguma finansējums augstskolu stratēģisko mērķu īstenošanai". Šajā programmā finansējums tiek nodrošināts, veicot pārdali no Ministrijas budžeta apakšprogrammas 03.01.00 "Augstskolas" 10 % jeb 312 550 *euro* apmērā no pašreizējā pedagoģijas studiju finansējuma. Pārdale tiek īstenota pakāpeniski, no pašreizējā pedagoģijas studiju finansējuma novirzot 2,5% 2018.gadā, 5% 2019.gadā, 7,5% 2020.gadā un 10% 2021.gadā un turpmāk. Pārdalāmais finansējuma apmērs 2018.gadā veido 78 137 *euro*, 2019.gadā – 156 275 *euro*, 2020.gadā – 234 412 *euro*, un 2021.gadā un turpmāk – 312 550 *euro*.  Noteikumu projekta 3.punkts arī nosaka kārtību, kādā augstskolas iesniedz finansējuma aprēķināšanai nepieciešamo informācija, nosakot, ka informāciju par tematiskās grupas “Izglītība” studiju programmu absolventiem un šo absolventu skaitu, kuri gada laikā kopš absolvēšanas turpina vai uzsāk darbu izglītības iestādēs tiek iegūta no Valsts izglītības informācijas sistēmas.  Noteikumu projekta 3.punkts arī nosaka pārejas sistēmu, kādā šī informācija tiks izmantota 2018.gada un 2019.gada finansējuma aprēķināšanai un piešķiršanai, nosakot, ka no 2018.gada šis finansējums tiek piešķirts, pamatojoties uz Ministrijas izdotu rīkojumu, turpmākajos gados šo finansējumu piešķirot pamatojoties uz noslēgtajiem līgumiem ar augstskolām. Šāda kārtība ir noteikta, ņemot vērā, ka 2018.gada snieguma finansējums par rezultātiem jauno pedagogu sagatavošanā ir piešķirams decembrī un, lai neradītu problēmas ar šī finansējuma izmaksu, tas tiek piešķirts, pamatojoties uz Ministra rīkojumu, kamēr turpmākajos gados, tas tiks piešķirts uz Ministrijas un augstskolu līgumu pamata. Noteikumu projekta 2.punkts paredz izmaiņas 18.1 punktā, precizējot kārtību, kādā tiek iesniegta informācija šī snieguma finansējuma aprēķināšanai. Noteikumu projekta 4.punkts savukārt precizē noteikumu 20.punktu, nosakot, ka noteikumu projekta 2.punktā ieviestais snieguma finansējums ir arī norādams slēgtajos līgumos ar augstskolām un koledžām.  Savukārt noteikumu projekta 2. pielikums aktualizē studiju vietas bāzes izmaksas. Kopš noteikumu stāšanās spēkā 2007.gada 1.janvārī noteikumu 2.pielikuma studiju vietas bāzes izmaksu aprēķinu metodikas posteņos noteiktās izmaksas nav būtiski aktualizētas atbilstoši faktiskajām izmaksām. Faktiskajām izmaksām neatbilstoša studiju vietas bāzes izmaksu aprēķinu metodika un studiju vietas bāzes izmaksu posteņi noved pie tā, ka Ministrijas aprēķinātais finansējums augstskolām un koledžām par vienu valsts budžeta finansētu studiju vietu ir mazāks par reālajām augstskolas vai koledžas vajadzībām attiecīgās studiju vietas kvalitatīvai nodrošināšanai atbilstoši mūsdienu darba tirgus prasībām.  Noteikumu projektā tiek noteikta kārtība, kādā aktualizē studiju vietas bāzes izmaksu aprēķina metodiku un pārskata studiju izmaksu koeficientus, kas uzliek Ministrijai par pienākumu vismaz reizi trīs gados pārskatīt studiju izmaksu koeficientus un studiju vietas bāzes izmaksu aprēķina metodiku.  Noteikumu projektā netiek iestrādāts izmaksu koeficienta mehānisms, kas veicina augstākās izglītības pieejamību reģionos, jo 1) nav pieejama pierādījumos balstīta informācija jeb pētījumi, kas noteiktu atšķirīgas studiju vietas izmaksas reģionos esošajās augstākās izglītības iestādēs un 2) Ministrijas ieskatā, papildus veicināt augstākās izglītības pieejamību reģionos būtu iespējams, ja ikgadējā likumā par valsts budžetu tam tiktu piešķirts finansējums, pretējā gadījumā esošā finansējuma ietvaros Latvijā samazināsies augstākās izglītības pieejamība kopumā.  Izpildījuma līgumu slēgšanas kārtība tika noteikta ar Ministru kabineta 2015. gada 28. jūlija noteikumiem Nr. 443 “Grozījumi Ministru kabineta 2006. gada 12. decembra noteikumos Nr. 994 “Kārtība, kādā augstskolas un koledžas tiek finansētas no valsts budžeta līdzekļiem””, nosakot augstskolu darbības snieguma kritērijus. Saskaņā ar iepriekš minētajiem grozījumiem kopš 2016.gada līgumos starp Ministriju un augstskolām un koledžām tiek noteikts finansējums arī par augstskolas vai koledžas sasniegtajiem rezultatīvajiem rādītājiem.  Noteikumu projektā tiek aktualizēts studiju vietas bāzes izmaksu aprēķins, izsakot noteikumu 2.pielikumu jaunā redakcijā. Tas veicinās izglītības kvalitātes pieaugumu un darba tirgus vajadzībām atbilstošu programmu attīstību.  Noteikumu projekta mērķis ir veikt izmaiņas studiju vietas bāzes izmaksu un sociālā nodrošinājuma izmaksu aprēķinu metodikā, izsakot noteikumu projekta 2.pielikumu jaunā redakcijā (noteikumu projekta 6.punkts), pamatojoties uz 2013.gadā veiktā pētījuma “Augstākās izglītības studiju vietas bāzes izmaksu komponentu, aprēķina metodikas un studiju izmaksu koeficientu aktualizēšana un koriģēšana atbilstoši reālajām studiju izmaksām” (http://petijumi.mk.gov.lv/ui/DocumentContent.aspx?ID=4818) un 2014.gadā veiktā pētījuma “Par studiju izmaksu koeficientu augstākajā izglītībā aktualizēšanu un priekšlikumu sagatavošanu to konsolidēšanai”  (http://petijumi.mk.gov.lv/ui/DocumentContent.aspx?ID=4807) (turpmāk kopā – pētījumi) rezultātiem. Pētījumu rezultātā tiešā aprēķinu ceļā ir noteiktas augstākās izglītības studiju vietas bāzes izmaksas un koriģēta studiju vietas bāzes izmaksu aprēķina metodika atbilstoši aktuālajām studiju izmaksām.  Saskaņā ar spēkā esošo normatīvo regulējumu 2017.gadā aprēķinātās studiju vietas bāzes izmaksas ir 1393,33 *euro*. Pamatojoties uz pētījumu datiem, noteikumu projekta 6.punkts, kurš izsaka noteikumu 2.pielikumu, paredz palielināt vienas studiju vietas bāzes izmaksas par 44,4 % uz 2011,65 eiro sākot no 2021.gadā un turpmāk. Salīdzinājumā ar 2019.gadu šo izmaksu pieaugums ir mazāks, tām palielinoties starp 2020. un 2021.gadu no 1513,78 eiro 2011,65 eiro, jeb par 32,9 %. Iemesls atšķirīgajai studiju bāzei starp 2017. un 2020.gadu ir saistībā ar Ministru kabineta 2016.gada 5.jūlija noteikumos Nr.445 “Pedagogu darba samaksas noteikumi” (turpmāk – pedagogu darba samaksas noteikumi) noteikto akadēmiskā personāla minimālo atalgojuma likmju palielinājumu.  Noteikumu 2.pielikuma 1.punktā noteiktā studiju vietas bāzes izmaksu aprēķina formula balstās uz 7 komponentiem. Komponentā N1 (darba alga uz vienu studiju vietu) noteikumu projekta izmaiņu rezultātā nepieciešamais finansējums 2021.gadā un turpmāk ir par 2,59 eiro lielāks, salīdzinājumā ar 2017.gadu un par 94,86 eiro mazāks, salīdzinājumā ar 2020.gadu. Galvenās N1 komponenta izmaiņas attiecās uz pārējo darbinieku atalgojuma aprēķina metodikas izmaiņām, kuru rezultātā nepieciešamais finansējums N1 komponentam ir sākotnēji mazāks, taču tas palielinās, saistībā ar pedagogu darbs samaksas noteikumu atalgojuma likmju palielinājumu. Noteikumu projektā ir saglabāta N1 komponentā noteiktā akadēmiskā personāla proporcija un sasaiste ar Pedagogu darba samaksas noteikumiem. Kopējās izmaiņas N1 komponentā – 0,3 % palielinājums 2021.gadā un turpmāk, salīdzinājumā ar 2017.gadu un 9,1 % samazinājums 2021.gadā un turpmāk, salīdzinājumā ar 2020.gadu .  Komponentā N2 (darba devēja valsts sociālās apdrošināšanas obligātās iemaksas uz vienu studiju vietu gadā) noteikumu projektā nav paredzētas izmaiņas, jo darba devēja valsts sociālo apdrošināšanas obligāto iemaksu proporcija tiek noteikta saskaņā ar likumu "Par valsts sociālo apdrošināšanu". Taču šajā komponentā aprēķinātais finansējums 2021.gadā un turpmāk ir par 0,61 eiro lielāks, salīdzinājumā ar 2017.gadu un par 19,38 eiro mazāks, salīdzinājumā ar 2020.gadu, jo N2 finansējuma aprēķins ir atkarīgs no N1 komponenta vērtības, kas tiek samazināta. Kopējās izmaiņas N2 komponentā – 0,3 % palielinājums 2021.gadā un turpmāk, salīdzinājumā ar 2017.gadu un 9,1 % samazinājums 2021.gadā un turpmāk, salīdzinājumā ar 2020.gadu.  N3 komponentā (komandējumu un dienesta braucienu izmaksas uz vienu studiju vietu gadā) noteikumu projekts paredz papildinājumu ar detalizēti noteiktiem ārzemju un Latvijas komandēju izmaksu posteņiem, nosakot dienas naudas, dienu skaita, ceļa izdevumu un dalības maksas izdevumu posteņus kā rezultātā N3 komponentā nepieciešamais finansējums palielinās par 58,26 euro.  Komponentā N4 (pakalpojumu izmaksas uz vienu studiju vietu gadā) noteikumu projektā nepieciešamais finansējums ir par 248,97 *euro* lielāks. Palielinājušās ir sakaru pakalpojumu izmaksas uz vienu studiju vietu gadā, kuras ir par 33,72 *euro* lielākas. Ievērojami palielinājušās ir remontu izmaksas uz vienu studiju vietu gadā, kuras N4 komponentā veido 196,38 euro iepriekšējo 42,72 euro vietā. Būtisks palielinājums ir arī tehniskās apkopes izmaksās uz vienu studiju vietu gadā. Komponentā N4 ir arī parādījies jauns izmaksu postenis 2,03 euro vērtībā - e-studiju vides nodrošināšana un uzturēšana vidēji vienai studiju vietai gadā. Izmaiņas ir veiktas arī administratīvā darba un citu pakalpojumu izmaksās procentos no kopējās komponenta N4 summas, palielinoties no 4 % uz 8 %. Kopumā N4 komponenta izmaksās tiek veikts izmaksu palielinājums vairāk nekā 3 reizes.  Komponentā N5 (materiālu, energoresursu, ūdens un inventāra izmaksas uz vienu studiju vietu gadā) noteikumu projektā nepieciešamais finansējums ir palielinājies par 33,65 *euro*. Šajā komponentā noteikumu projekts paredz finansējuma palielinājumu patērētajā elektroenerģijā, apkures, ūdensapgādes, kanalizācijas un inventāra iegādē uz vienu studiju vietu gadā. Izmaksas šajā komponentā ir aktualizētas atbilstoši faktiskajām izmaksām. Savukārt samazinājums ir veikts mācību līdzekļu un materiālu iegādē, kā arī kancelejas preču izmaksās, ņemot vērā interneta resursu pieejamību. Kopumā N5 komponentā tiek veikts palielinājums par 46%.  Komponentā N6 (grāmatu un žurnālu iegādes izmaksas vienam studentam gadā) noteikumu projektā finansējums ir par 49,64 *euro* lielāks. Šajā komponentā noteikumu projekts paredz ieviest jaunu izmaksu posteni (datu bāžu abonēšanas izmaksas vidēji vienai studiju vietai gadā) ar 5,15 *euro* lielām izmaksām, kā arī tiek veikts finansējuma palielinājums grāmatu un žurnālu iegādes izmaksām. Kopumā N6 komponentā tiek veikts palielinājums par gandrīz 5 reizēm.  Komponentā N7 (iekārtu iegādes un modernizēšanas izmaksas uz vienu studiju vietu gadā) noteikumu projektā finansējums ir par 205,53 *euro* lielāks. Noteikumu projekts palielina nepieciešamo finansējumu inventāra iegādei uz vienu studiju vietu gadā, kā arī iekārtu modernizēšanas izmaksas (% no inventāra izmaksu summas), palielinot to no 20 % uz 30 %. Kopumā N7 komponentā tiek veikts palielinājums par 3,5 reizēm.  Noteikumu projekts paredz izmaiņas arī sociālā nodrošinājuma izmaksu aprēķinā, svītrojot tādu izmaksu posteni kā tālsatiksmes transportlīdzekļu izmaksu kompensācija mēnesī (4,27 *euro* uz vienu studiju vietu gadā), ņemot vērā to, ka Ministru kabineta 2017.gada 27.jūnija noteikumi Nr.371 “Braukšanas maksas atvieglojumu noteikumi” neparedz transporta kompensācijas arī augstākās izglītības iestādēs studējošajiem.  Sociālā nodrošinājuma izmaksu aprēķinā ir palielināts nepieciešamais finansējums sportam uz vienu studiju vietu gadā – 22,00 *euro* vienai studiju vietai gadā. Šīs izmaksas ir palielinātas atbilstoši faktiskajām izmaksām sporta vajadzībām, balstoties uz Ministrijas Sporta departamenta apzināto informāciju par faktiskajām sporta izmaksām valsts un privātajās augstskolās 2015./16. akadēmiskajā gadā.  Noteikumu projekta 1.punkts nosaka studiju izmaksu koeficientu un studiju vietas bāzes izmaksu aprēķina metodikas aktualizācijas kārtību, kas nodrošinātu, ka aprēķinātais finansējums par vienu studiju vietu būtu atbilstošs faktiskajām izmaksām, veicinot efektīvu publisko resursu izlietojumu.  Noteikumu projekta 5.punkts arī paredz noteikumu projekta 6.punktā noteiktās izmaiņas studiju vietas bāzes finansējumā ieviest pakāpeniski no 2021. līdz 2023.gadam, nosakot atšķirīgu bāzes finansējuma nodrošinājuma apmēru 2021. un 2022.gadam. Pakāpeniska studiju vietas bāzes izmaksu palielināšana ir saistīta ar ievērojamu finansiālo slogu, kurš ir nepieciešams, lai nodrošinātu bāzes izmaksu pieaugumu pie esošā valsts finansēto studiju vietu skaita. Tādējādi, ir izvēlēts, ka jaunā studiju vietas bāzes aprēķinu metodika, kuru nosaka noteikumu 2.pielikums, stāsies spēkā tikai no 2021.gada, vienu gadu pēc tam, kad būs noslēdzies pedagogu darba samaksas noteikumos noteiktais atalgojuma likmju pieaugums un no tā izrietošais studiju vietas bāzes finansējuma izmaksu palielinājums 2.pielikuma N1 un N2 komponentos. Noteikumu projekta 8.punkts arī attiecīgi nosaka, ka noteikumu projekta 6. un 7.punkts stājas spēkā no 2021.gada. |
| 3. | Projekta izstrādē iesaistītās institūcijas | Ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | No valsts budžeta finansētās augstskolas un koledžas, kā arī šajās institūcijās nodarbinātie un studējošie. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzama ietekme uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Rādītāji | 2017.gads | | Turpmākie trīs gadi, *euro* | | |
| 2018.gads | 2019.gads | 2020.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2017.) gadu | izmaiņas, salīdzinot ar kārtējo (2017.) gadu | izmaiņas, salīdzinot ar kārtējo (2017.) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ministru kabineta 2016. gada 1. novembra sēdes protokola Nr. 58 42.§ 7. punkts, nosaka Ministrijai nesamazināt no valsts budžeta līdzekļiem finansēto studiju vietu skaitu. Līdz ar to, lai sākot ar 2021. gadu, kad noteikumu projekts paredz ieviest jaunās studiju vietas bāzes izmaksas, pilnā apmērā nodrošinātu studiju vietu skaitu 2017.gada līmenī, būtu provizoriski nepieciešams papildu finansējums šādā apmērā:  Ministrijas budžeta 03.01.00 apakšprogrammā “Augstskolas” – 6 792 209 *euro* 2021.gadā*,* 12 874 715 *euro* 2022.gadāun18 957 220 *euro* 2023.gadāun turpmāk;  Ministrijas budžeta 03.11.00 apakšprogrammā “Koledžas” – 1 409 253 *euro* 2021.gadā*,* 2 721 778 *euro* 2022.gadāun4 034 304 *euro* 2023.gadāun turpmāk;  Veselības ministrijas 02.03.00 apakšprogrammā “Augstākā medicīnas izglītība” – 2 563 959 *euro* 2021.gadā*,* 4 951 934 *euro* 2022.gadāun7 339 909 *euro* 2023.gadāun turpmāk;  Zemkopības ministrijas 22.02.00 apakšprogrammā “Augstākā izglītība” 1403 608 *euro* 2021.gadā*,* 2 710 875 *euro* 2022.gadāun4 018 143 *euro* 2023.gadāun turpmāk;  Kultūras ministrijas 20.00.00 programmā “Kultūrizglītība” – 1 276 359 *euro* 2021.gadā*,* 2 465 113 *euro* 2022.gadāun3 653 866 *euro* 2023.gadāun turpmāk.  Šis papildu finansējums, kurš ir nepieciešams, lai nodrošinātu studiju vietas bāzes izmaksu palielinājumu no 1393,33 euro uz 2011,65 eiro, pakāpeniski sākot ar 2021.gadu un pilnā apmērā sākot ar 2023. gadu un turpmāk.  Šis papildu finansējums neietver nepieciešamo papildu finansējumu saistībā ar pedagogu minimālo atalgojuma likmju palielinājumu, kā ietvaros Ministru kabineta 2016.gada 1.novembra sēdes protokola Nr.58 42.paragrāfa 2.1.2.4., 2.1.2.5., 2.1.4., 2.1.5., un 2.1.6. apakšpunkti nosaka papildu nepieciešamo finansējumu šim mērķim 2017.gadā, kā arī 2018.gadā un turpmāk Ministrijas, Veselības ministrijas, Zemkopības ministrijas un Kultūras ministrijas augstskolām un koledžām.  Aprēķins, balstās uz 2017.gadam piešķirto studiju vietu skaitu, ņemot vērā papildus studiju vietas bāzes izmaksu palielinājumu, noteikumu projekta 7.punktā noteikto nodrošinājuma īpatsvaru attiecīgajam gadam un palielinājumu sociālā nodrošinājuma izmaksās. Attiecīgi, pie 80 % nodrošinājuma 2021.gadā studiju vietas bāzes izmaksas ir nodrošinātas 1609,32 eiro apmērā, jeb par 13 % vairāk, salīdzinājumā ar 2017.gadu, kā rezultātā ir nepieciešams papildu finansējums 13 445 388 eiro apmērā. 2022.gadā, pie 90 % izmaksu nodrošinājuma studiju vietas bāzes izmaksas ir nodrošinātas 1810,49 eiro apmērā, jeb par 30 % vairāk, salīdzinājumā ar 2017.gadu, kā rezultātā ir nepieciešams papildu finansējums 25 724 415 eiro apmērā. 2023.gadā, pie 100 % izmaksu nodrošinājuma studiju vietas bāzes izmaksas ir nodrošinātas 2011,65 eiro apmērā, jeb par 44 % vairāk, salīdzinājumā ar 2017.gadu, kā rezultātā ir nepieciešams papildu finansējums 38 003 442 eiro apmērā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projektam nav tiešas ietekmes uz valsts budžetu 2018. – 2020. gadam attiecībā par snieguma finansējuma nodrošināšanu, jo ir plānota pakāpeniska pārdale no Ministrijas budžeta apakšprogrammas 03.01.00 "Augstskolas" 10 % jeb 312 550 *euro* apmērā no pašreizējā pedagoģijas studiju finansējuma. | | | | |

Anotācijas IV, V un VI sadaļa – noteikumu projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, Veselības ministrija, Zemkopības ministrija, Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

01.09.2017. 10:10

3017 J.Paiders, 67047936 Janis.Paiders@izm.gov.lv